જમ્મુ-કાશ્મીરમાં અમલમાં રહેલી બંધારણની કલમ ૩૫-એને હટાવવા અંગેનો મામલો અત્યારે સર્વોચ્ચ અદાલતમાં છે. આ કલમને કારણે જે દેશના બાકીના ભાગના લોકો જમ્મુ-કાશ્મીરમાં રહેવાના કે મિલકત ખરીદવાના અધિકારથી વંચિત રહે છે. દરમિયાન અહેવાલ એવા છે કે જમ્મુ-કાશ્મીરના રાજ્યપાલ એન.એન. વોરાની વિદાયનો માર્ગ હવે મોકળો થઈ ગયો છે. તેમને અગાઉ ત્રણ વખત હોદ્દા પર એક્સ્ટેન્શન મળી ચૂક્યું છે. હવે તેમની સેવા વધુ ન લંબાવવાનો નિર્ણય સરકારે કર્યો છે. રાજ્યમાં ભાજપ-પીડીપીની સંયુક્ત સરકારના પતન પછી એવું માનવામાં આવતું હતું કે રાજ્યપાલ વોરાને બદલવામાં આવશે નહીં, પરંતુ કેન્દ્ર સરકારના બદલાયેલા વલણ અને નારાજગીનું કારણ વોરા સાહેબે તાજેતરમાં આપેલા એક નિવેદનનું છે. આ નિવેદનમાં તેમણે સ્પષ્ટ રીતે કહ્યું કે રાજ્યમાંથી કલમ ૩૫-એ હટાવવી જોઇએ નહીં. અલબત્ત, આ બાબતમાં ભાજપ અને સંઘ અલગ અભિપ્રાય ધરાવે છે. ભાજપ કલમ ૩૫-એને જ કાશ્મીર સમસ્યાઓનું મૂળ માને છે. ભાજપને લાગે છે કે જો એક વાર કાશ્મીરમાંથી ૩૫-એ દૂર થઈ જાય તો કલમ-૩૭૦ આપોઆપ દૂર થઈ જશે. કેન્દ્ર સરકાર હવે જમ્મુ-કાશ્મીર માટે યુદ્ધના ધોરણે નવા રાજ્યપાલની શોધ કરી રહી છે.